คาดการณ์ปีนี้จะมีนักท่องเที่ยวเข้าประเทศไม่ต่ำกว่า 30 ล้านคน ส่งผลให้เงินสะพัดถึง 3 ล้านล้านบาท
นายสนั่น อังอุบลกุล ประธานกรรมการหอการค้าไทยและสภาหอการค้าแห่งประเทศไทย กล่าวถึงสถานการณ์เศรษฐกิจช่วงเทศกาลสงกรานต์ ว่า บรรยากาศเป็นไปอย่างคึกคัก เนื่องจากไม่ได้เล่นน้ำมา 3 ปี จากสถานการณ์โควิด-19 จังหวัดต่างๆ เตรียมงานอย่างดี ซึ่งทางหอการค้าไทย ได้คาดการณ์ไว้แล้วจะมีเงินสะพัดถึง 125,000 ล้านบาท เพิ่มขึ้นจากเดิมร้อยละ 17 และจะส่งผลต่อจีดีพีของประเทศเพิ่มขึ้นร้อยละ 0.5 - ร้อยละ 0.7 ส่วนตัวเลขนักท่องเที่ยวที่เดินทางเข้าประเทศไทย ไตรมาสแรกมีนักท่องเที่ยวเข้าประเทศ 6.5 ล้านคน ยังไม่รวมนักท่องเที่ยวจากจีน ดังนั้นจึงคาดว่าตลอดทั้งปี จะมีนักท่องเที่ยวต่างชาติเดินทางเข้าประเทศไม่ต่ำกว่า 30 ล้านคน และจะส่งผลให้มีรายได้เข้าประเทศถึง 3 ล้านล้านบาท ทำให้ธุรกิจบริการปรับตัวดีขึ้นทั้งระบบ รวมทั้งสินค้าเกษตร อาหารและภาพลักษณ์ของประเทศขณะที่ภาพรวมเศรษฐกิจของประเทศ ยังต้องดูที่ภาคการส่งออกด้วย ซึ่งเป็นปัญหาทางภูมิรัฐศาสตร์ที่ยังไม่แน่นอนในประเทศต่างๆ ที่จะส่งผลให้เศรษฐกิจในประเทศตะวันตกชะลอตัวลง ดังนั้นการส่งออกปีนี้คาดว่ายังคงติดลบเหมือนกับปีที่แล้ว แต่การเลือกตั้งที่จะเกิดขึ้น เป็นสัญญาณที่ดีที่ทำให้ประชาชนตื่นตัว เนื่องจากแต่ละพรรคการเมืองนำเงินเข้ามาใช้จ่ายในการหาเสียงต่างๆ ทำให้เงินสะพัด 8-9 หมื่นล้านบาท สินค้าประเภทคงทนเริ่มส่งสัญญาณดีขึ้น ตั้งแต่ช่วงต้นเดือนเมษายนที่ผ่านมา อย่างไรก็ตาม ฝากข้อเสนอแนะ เรื่องค่าไฟฟ้าของภาคเอกชนที่ยังสูงเกินไป ขอให้ทบทวนเรื่องค่าเอฟที งวดที่ 2 ที่แม้จะลดลงจากงวดแรก แต่ก็ยังไม่เพียงพอ เพราะจะส่งผลให้สินค้าต้นทุนสูงขึ้นด้วย นอกจากนี้ อยากให้พรรคการเมือง จัดตั้งรัฐบาลเร็วที่สุดเพื่อมีงบประมาณใช้ให้เร็วที่สุด ไม่เช่นนั้นอาจส่งผลกระทบกับเศรษฐกิจได้